VARHAISKASVATUSPALVELUJEN ASIAKASRAATI

Aika keskiviikko 26.4.2017 klo 18.00 – 20.00

Paikka Haukkamäen päiväkoti, Korppumäentie 1 B, 40270 PALOKKA

[http://kartta.jkl.fi/Web/Default.aspx?layers=Opaskartta&cp=6909260,485071&z=4&title=Haukkam%3%A4en%20p%C3%A4iv%C3%A4koti%2C%20Korppum%C3%A4entie%201%2C%2040270%20Paokka&language=fin](http://kartta.jkl.fi/Web/Default.aspx?layers=Opaskartta&cp=6909260,485071&z=4&title=Haukkam%253%A4en%20p%C3%A4iv%C3%A4koti%2C%20Korppum%C3%A4entie%201%2C%2040270%20Paokka&language=fin)

Läsnä

~~Aaltonen Sari~~

~~Aulasuo Kati~~

~~Heikkinen Ann-Maaret~~

~~Heiskanen Noora~~

Hokkanen Mari

Jokela Laura

~~Katko Soili~~

Kohvakka Kaisa

Koivukumpu Heidi

~~López Elina~~

Malinen Heidi

Malinen Maarit

~~Marjokorpi Helena~~

~~Niutanen Silja~~

Nokkala Terhi

Ollila Anna-Riikka

Pelkonen Mari

~~Raappana Mitra~~

Salminen Jenni

~~Sellman Pia~~

~~Sillanmäki Minttu~~

~~Turunen Nina~~

Viitanen Tarja

Vilanti Anna

~~Ylönen Suvi~~

Arnberg Heli, pj.

Pajunen Tuija, siht.

Kaihlajärvi Päivi

Kääriäinen Ulla

Jyväsjärvi Erika

Honka Matti

Karkulahti Susanna

Sanna Savolainen

Arja Leinonen

Eeva-Monica Isoluoma

Alueen vanhempia

1. **Haukkamäen päiväkodin esittely, päiväkodinjohtaja Päivi Kaihlajärvi**

Päivi Kaihlajärven johtamaan kokonaisuuteen kuuluvat Haukkamäen päiväkodin lisäksi myös Kirrin päiväkoti sekä alueen perhepäivähoito. Toisena päiväkodinjohtajana alueella toimii Pirjo Koskinen. Ennen nykyisen Haukkamäen päiväkodin valmistumista toiminta alkoi jo vuonna 1988. Vanhassa päiväkodissa oli neljä ryhmää. Nykyään päiväkodissa on kirjoilla noin 150 lasta ja henkilökuntaa on noin 30. Lisäksi talossa on jatkuvasti paljon opiskelijoita. Myös vierailijoita ja toimintaan tutustujia käy usein, viimeisimmät vieraat olivat Intiasta.

Päiväkodissa järjestetään esiopetusta ja varhaiskasvatusta eri muodoissa sekä kerhotoimintaa, jonka piirissä on noin 60 lasta. Koko päiväkodin toiminta on suunniteltu ja järjestetty siten, että lapsen on helppo siirtyä hoitomuodosta toiseen, kun kaikki on tuttua. Perhepäivähoito on luonteva osa alueen toimintaa. Lähellä olevat perhepäivähoitajat käyvät mukana päiväkodin tapahtumissa ja perhepäivähoidon varahoito on myös päiväkodissa.

Päiväkodin omien sisä- ja ulkotilojen lisäksi toimintaympäristönä on myös lähimetsä. Toiminnassa korostuu kaikenlainen liikunta - Ilo kasvaa liikkuen sekä esiopetuksen liikunta ja luontopainotteinen pilotti. Toiminta järjestetään pienryhmätoimintana ja työntekijöiden parityöskentelynä. Kaikki päiväkodin tilat ovat portaittain käytössä.

Haukkamäki lähialueineen kasvaa ja rakentuu koko ajan. Uuden Savulahden päiväkotikoulun suunnittelu on käynnistynyt ja tavoitteena on, että se aloittaa toimintansa 1.8.2019

1. **Vuorovaikutustaidot ja digitaidot**

Raatilaiset ovat paneutuneet koko kuluneen toimintavuoden ajan uuden vasun työstämiseen tutustumalla vasun sisältöihin. Raatilaiset ovat ottaneet kantaa keskustellen sekä toiminnallisesti osallistuen. He ovat tuoneet uuteen vasuun vanhempien näkökulmaa. Kevään viimeisinä teemoina olivat vuorovaikutustaidot ja digitaidot. Teemoja käsiteltiin kolmessa pienryhmässä ja keskustelujen muistiinpanot ovat muistion liitteinä (liitteet 1 ja 2).

**Lapsen ja aikuisen välinen vuorovaikutus**

Keskustelua johdatteli Lahjaharjun ja Mannilan päiväkotien resurssilastentarhanopettaja Ulla Kääriäinen.

**Lasten välinen vuorovaikutus**

Keskustelua johdatteli Pappilanvuoren ja Jokelan päiväkotien resurssilastentarhanopettaja Erika Jyväsjärvi.

**Digitaidot**

Varhaiskasvatuksen TVT- ohjaaja Matti Honka esitteli raatilaisille käytännön harjoitusten avulla mitä muutakin padeilla voi tehdä kuin pelailla. Matti on Pohjanlammen päiväkodin eskariopettaja, mutta vapautettu tällä hetkellä lapsiryhmätyöstä. Hän kiertelee erityisesti eskariryhmissä digitaitoja ohjaamassa.

1. **Yhteistä keskustelua illan teemoista**

Todettiin, että pienryhmissä toteutui kolme hyvää keskustelun alkua, joista olisi voinut jatkaa syvemmälle, jos olisi ollut enemmän aikaa. Keskusteluissa korostuivat muutamat keskeiset asiat. Lapsen ja aikuisen välisessä vuorovaikutuksessa koettiin keskeiseksi ja tärkeäksi aikuisen aito läsnäolo ja oikea kuuntelu. Lisäksi raatilaisten mieleen oli jäänyt helmikuun osallisuuskoulutusesta mikrohetket ja niiden merkitys lapsen ja aikuisen välisessä vuorovaikutuksessa.

Aikuiselta vaaditaan paljon herkkyyttä olla läsnä oikealla tavalla lasten välisissä vuorovaikutustilanteissa. Lapset tarvitsevat paljon aikuisen tukea oppiakseen vuorovaikutustaitoja. Lapsen tulee saada ilmaista kaikkia oloja, uskaltaa kertoa asioistaan ja olla oma itsensä. Aikuisen tehtävä on ohjata lasta kanavoimaan tunteiden osoittamista. Tarvitaan myös paljon vuoropuhelua vanhempien ja varhaiskasvatuksen henkilöstön välillä.

Lasten digitaitojen esittely koettiin mielenkiintoiseksi. Aikuiset saattavat nähdä laitteet ongelmaksi, mutta lapset eivät koe asioita samoin. Laitteita voidaan hyödyntää monipuolisesti ja niiden oikea käyttäminen on tämän päivän tapa opetella myös vuorovaikutustaitoja. Laitteita ei käytetä vain pelaamiseen, vaan ne ovat välineitä lasten monipuolisessa toiminnassa, yhteisessä leikkien suunnittelussa ja ongelmien ratkaisuissa.

Keskustelussa esitettiin kysymys aikuisen ja lapsen välisen vuorovaikutuksen ohjaamisesta. Kuinka perheitä, joissa on haastavia tilanteita, ohjataan vuorovaikutustaidoissa? Asioista puhutaan vanhempainilloissa, mutta saattaa olla, että ohjausta tarvitsevat perheet eivät tule näihin tilaisuuksiin. Todettiin, että asioita otetaan puheeksi vasukeskusteluissa ja myös reltot ottavat tarvittaessa asioita puheeksi perheiden kanssa. Tärkeänä pidettiin sitä, että asioista puhutaan mahdollisimman varhaisessa vaiheessa, eikä vasta sitten kun ongelmia on jo syntynyt tai vasta eskari-iässä. Myös se tulee huomioida, että aina ei ole kysymys siitä etteivät vanhempainillat ja niiden aiheet kiinnosta. Kyse voi olla myös perheen voimavaroista ja jaksamisesta.

Näihin asioihin liittyen nousi keskusteluun kaksi näkökulmaa. On onni, että kaikki lapset ovat Suomessa laadukkaan varhaiskasvatuksen piirissä. Todettiin kuitenkin, että Jyväskylässä tehtiin huono ratkaisu, kun rajattiin subjektiivista oikeutta varhaiskasvatukseen enintään 84 tuntiin kuukaudessa. Haasteellisten tilanteiden syntymistä voisi ennalta ehkäistä jos lapset saisivat olla varhaiskasvatuksessa perheen harkitseman tarpeen mukaisesti. Todettiin, että subjektiivinen oikeus varhaiskasvatukseen lähtee 84 tunnista ja muunlaisia harkinnanvaraisia päätöksiä voidaan tehdä.

Jyväskylän malli subjektiivinen varhaiskasvatusoikeuden toteuttamiseen herättää keskustelua. Tähän liittyen tuotiin esille lapsiasiainvaltuutetun ja Mannerheimin lastensuojeluliiton kannanotot siihen kuinka syntyy erilaisia ongelmia, kun haastavilta perheiltä vaatii ylivoimaisia ponnisteluja hakea ja perustella lapsensa oikeutta 84 tuntia laajempaan varhaiskasvatukseen. Esille tuli myös vastakkainen näkemys, jonka mukaan 84 tuntia kuukaudessa on riittävä ja kaikki lapset saavat tarvitsemaansa tukea.

Lopuksi esitettiin vielä ajatus siitä kuinka tiedottamisen yksi tapa voisi olla kuukausikirje niille vanhemmille, jotka eivät tule tapahtumiin. Paikalla olleiden kokemusten perusteella useissa yksiköissä on käytössä kuukausikirjeet ja jopa viikkokirjeet.

1. **Asiakasraadin sähköpostiin saapuneet viestit ja mahdolliset muut asiat**

Vanhempi oli lähettänyt viestin, jossa hän kysyy varhaiskasvatuksen hygieniakasvatuksesta, -ohjeista ja –käytännöistä. Lisäksi hän esittää toiveen tuoreiden vihannesten ja hedelmien syömisen korostamisesta sekä lasten turvallisuuskasvatuksesta. Viesti sisältää myös positiivisen palautteen oman lapsen päiväkodin tavasta käsitellä tunteita. Alla on otteita viestistä sekä vastauksia ja raatilaisten kommentteja.

*Onko uudessa VASU:ssa otettu huomioon lasten hygieniakasvatus? Olisi hyvä, että se otettaisiin huomioon, koska sillä on kaikkien hyvinvointia lisäävä vaikutus, kun infektioita pystytään vähentämään. Itse ainakin olen huomannut, että aivan perushygienia-asioissa olisi parantamisen varaa, joten asiaa olisi varmasti hyvä käydä läpi säännöllisesti henkilöstön ja lasten kanssa. Esimerkiksi Oulussa on tutkittu lasten infektioiden vähentämistä päiväkodeissa ja heillä on päiväkodeissa ohjeet. Onko Jyväskylässä tällaista?*

*Itse olen ainakin huomannut, että ruokaa jakavat henkilöt tekevät paljon muutakin kuin mitä olisi suositeltavaa; ottavat leimauksia kännykällä (mikä on pöpöpesä, eikä käsiä pestä sen jälkeen)/hoitavat lapsia/jopa aivastelevat käsiinsä ym. Myös lelupäivään liittyen, en ole ainakaan itse koskaan saanut päiväkodilta ohjeita, että lelut pitäisi pestä ENNEN päiväkotiin tuomista sekä kotiin viemisen JÄLKEEN. Veikkaisin, että tätä ei suurin osa tee, mikä kuitenkin auttaisi infektioiden vähentämistä. Ja olisiko muutenkin järkevää lopettaa oman lelun päivät silloin kun on paljon influenssaa, vatsatautia ym. liikkeellä.*

Hygieniakasvatus sisältyy Jyväskylässäkin varhaiskasvatukseen ja asiaan kiinnitetaan jatkuvasti huomiota. Varhaiskasvatuksessa on hygieniaohje, jota tulee noudattaa kaikissa yksiköissä. Varhaiskasvatuksen turvallisuustyöryhmä on käsitellyt hygieniaohjetta ja sen toteumista kokouksessaan 21.4.2017 yhdessä ympäristöterveystarkastajien kanssa. Kokouksessa sovittiin, että syksyllä järjestetään koulutus päiväkotien hygieniavastaaville.

Alla on linkki nettisivuilla olevaan hygieniaohjeeseen

<http://www.jyvaskyla.fi/instancedata/prime_product_julkaisu/jyvaskyla/embeds/jyvaskylawwwstructure/70427_Varhaiskasvatuspalvelujen_hygieniaohje.pdf>

Raatilaisten ajatuksia hygienia-asioista:

* Yliampumista hygieniassa ei kannata harrastaa, mieluumminkin siedättämistä.
* Voivatko lelut olla ainoa syy infektioiden leviämiseen? Kokemuksen mukaan oman lelun päivä ei ole hygienan suhteen ongelma, vaan se, että niitä on liian usein. Hyvänä pidettiin sitä, että oman unilelun saa tuoda joka päivä ja sen suhteen päiväkodissa on sovitut ja selkeät ”pelisäännöt”.
* Suurempi syy infektioiden leviämiseen on se, että lapsia viedään liian aikaisin sairauden jälkeen hoitopaikkoihin.
* Ajoittain keskusteluttaa vatsatautiepidemia-ajat, jolloin toinen sisarus on kotona sairaana ja toinen tuodaan hoitoon. Eikö olisi parempi pitää molemmat lapset kotona, koska vatsatauti leviää herkästi. Todettiin, että ei voida kieltää tuomasta tervettä sisarusta hoitoon, mutta tietenkin voidaan keskustella mahdollisuudesta pitää molemmat lapset kotona. Oli myös kokemus, että perheen kolmesta lapsesta vain yksi oli sairastunut.

*Itse ainakin toivoisin, että lapsille korostettaisiin hyvällä tavalla miten tärkeää on syödä tuoreita hedelmiä ja vihanneksia paljon, aivan joka ikinen päivä (tutkimuksien mukaan vain n. 5% suomalaisista syö suosituksien mukaiset hevi-annokset päivittäin).*

Syksyllä asiakasraadin yhden tapaamisen aiheena tulee olemaan lasten ruokailuun ja ravitsemukseen liittyvät asiat, joten tähän asiaan palataan silloin.

*Toivoisin myös lapsille jonkunlaista turvallisuuskasvatusta (esim. lasten "leikkiturvallisuuskortin suorittaminen" niin kuin työpaikoillakin on "työturvallisuuskortit") ja myös tarkempaa päiväkotien tilojen ja pihojen syynäystä (esim. terävät/rösöiset kulmat poistettaisiin, otettaisiin huomioon ahtaat paikat, talvella ei keinuta, mihin puunoksat menevät, pääseekö lapset liian korkealle tai karkaamaan aidan yli, minne suuntiin saa laskea mäkeä). Mielestäni näihin ei ole kiinnitetty tarpeeksi huomiota.*

Varhaiskavatuksessa on käytössä Lasten turvallisuusohje, jota turvallisuustyöryhmä pitää ajan tasalla ja päivittää säännöllisesti. Sen sisältöä ja ohjeita käydään yksiköissä läpi henkilöstön ja lasten kanssa säännöllisesti. Kun vanhempi havaitsee puutteita näissä asioissa, kannattaa asiat ottaa puheeksi oman päivähoitopaikan henkilökunnan kanssa. Raatilaiset keskustelivat siitä, että ei kannata kuitenkaan liikaa pehmustaa tai varoa, sillä lapsen pitää saada oppia tarvitsemiaan taitoja ja niitä oppii juostessa ja kiipeillessä kompastuen ja putoillen.

*Positiivista palautetta sitten, ainakin oman lapsen päiväkodissa käsitellään tunteita hienosti, joka on aivan mahtava asia! Tärkeä asia opetella jo pienenä. Samoin kuin se, että kaikki otetaan mukaan tai että ketään ei jätetä yksin, joskus voi leikkiä myös "ei sen parhaan kaverin kanssa". Myös leluttomat päivä on ollut hieno idea ja tuntuu, että mielikuvitusta käytetään kotonakin enemmän.*

Toinen vanhempi oli lähettänyt viestin, jossa toivoi, että asiakasraadin tapaamisista ei tulisi viestiä kaikille vanhemmille.

*Tätä systeemiä vois kehittää niin, että teidän joka palaverista ei tule viestiä kaikille. Enhän minäkään laita omista töistä palaveri raporttia teille. Joku paikka mihin vanhemmat voi halutessa laittaa palautetta ja ideoita joita sitten voitte miettiä. Mutta joka asiasta kaikille ilmoittaminen tukkii emailin ja päiväkodin oikeasti tärkeät asiat jää lukemattaa kun moni vanhempi ei ehdi näitä lukea kun on ne lapset arki ja työ.*

Raatilaiset olivat sitä mieltä, että viestit tulee lähettää jatkossakin tiedoksi kaikille vanhemmille. Jos viestejä ei lähetetä, monelta kiinnostuneelta jää viestit saamatta. Läpinäkyvyys on hyvän hallinnon periaate ja asiakkaiden täytyy saada ajankohtaista ja ajantasaista tietoa. Turhaksi kokemansa viestit voi jättää lukematta ja poistaa. Ainoaksi ongelmaksi raatilaiset kokivat sen, että monista viesteistä tulee moneen kertaan viesti-ilmoitus Daisystä

1. **Muut asiat**

Lämmin kiitos raatilaisille tämän vuoden osallistumisesta ja arvokkaasta työstä uuden Jyväskylän vasun työstämisessä!